ANƐ nyumu hiɔtsɛ nɛ ɔ ní pee mo mɔbɔ lo? A tsɛɛ lɛ Hiob, nɛ e yo ji yo ɔ nɛ ngɛ e kasa nya a nɛ. Anɛ o le nɔ́ nɛ e ngɛ Hiob dee lo? E de lɛ ke: ‘Moo gbiɛ Mawu nɛ o gbo.’ Ha nɛ waa hyɛ nɔ́ nɛ ha e de ja, kɛ nɔ́ heje nɛ Hiob hu na nɔ́ wawɛɛ ɔ.
Hiob ji anɔkualetsɛ nɛ́ buu Yehowa tue. E hi he ko ngɛ Kanaan kasa nya, nɛ a tsɛɛ lejɛ ɔ ke Uz. Yehowa suɔ Hiob saminya, se nɔ ko ngɛ nɛ sume Hiob. Anɛ o le jamɛ a nɔ ɔ lo?
Lɛ ji Satan Abosiami. Mo kai kaa Satan ji bɔfo yayami nɛ nyɛɔ Yehowa. E nyɛ nɛ e ha Adam kɛ Hawa gbo Yehowa tue, nɛ e susu kaa e ma nyɛ ma ha nɔ tsuaa nɔ hu nɛ́ gbo Yehowa tue. Anɛ e nyɛ nɛ e pee ja lo? Dɛbi. Mo susu nyumuhi kɛ yihi anɔkuafohi babauu nɛ wa kase a he ní ɔ he nɛ o hyɛ. A kpɛti nihi enyɛmɛ a biɛ o le?
Benɛ Yakob kɛ Yosef gbo ngɛ Mizraim se ɔ, Hiob ji nɔmlɔ nɛ ye anɔkuale kɛ pi si ha Yehowa ngɛ zugba a nɔ tsuo. Yehowa suɔ kaa Satan nɛ le kaa e be nyɛe ma ha nɛ́ nɔ tsuaa nɔ nɛ́ pee nɔmlɔ yayami. Lɔɔ he ɔ, Yehowa de Satan ke: ‘Moo hyɛ Hiob. Hyɛ bɔnɛ e yeɔ mi anɔkuale ha.’
Satan de ke: ‘E yeɔ mo anɔkuale ejakaa o jɔɔ lɛ nɛ e ngɛ ní kpakpahi fuu. Se ke o ngɔ ní ɔmɛ tsuo kɛ je e dɛ ɔ, e maa gbiɛ mo.’
Lɔɔ he ɔ, Yehowa de lɛ ke: ‘Yaa. Ngɔɔ ní ɔmɛ tsuo kɛ je e dɛ. Moo pee Hiob ní yayamihi tsuo nɛ o suɔ kaa o maa pee lɛ. Kɛkɛ wa maa hyɛ kaa e maa gbiɛ mi loo e be mi gbiɛe. Se o hyɛ nɛ e hi konɛ o ko gbe lɛ.’
Nɔ́ kekle nɛ Satan pee ji, e ha nihi ya ju Hiob nahi kɛ afukpɔngɔhi tsuo, nɛ a gbe e jijɔ ɔmɛ hulɔ. Lɔɔ se ɔ, e ha kɔɔhiɔ nɛ nya wa gbe Hiob binyumuhi kɛ biyihi 10 amɛ. Jehanɛ, e ha hiɔ ko nɛ yee nɔ wawɛɛ ba nu Hiob. Hiob na nɔ́ wawɛɛ nitsɛ. Enɛ ɔ heje nɛ e yo ɔ de lɛ ke: ‘Moo gbiɛ Mawu nɛ o gbo’ ɔ nɛ. Se Hiob pee we ja. Kɛ piɛɛ he hu ɔ, e huɛmɛ etɛ ba e ngɔ nɛ a ba de lɛ ke e bɛ e je mi saminya, heje nɛ haomi ɔmɛ ba e nɔ ngɛ ɔ nɛ. Se Hiob hɛɛ e we anɔkuale yemi ɔ mi kɛ ya su nyagbe.
Enɛ ɔ ha Yehowa bua jɔ, nɛ pee se ɔ, e jɔɔ Hiob kaa bɔnɛ wa na ngɛ foni ɔ mi ɔ. E tsa Hiob. Nɛ Hiob ba fɔ bimɛ nɛ a he ngɛ fɛu 10, nɛ e ba ná nahi, jijɔhi kɛ afukpɔngɔhi nɛ́ bɔ he enyɔ kaa bɔnɛ e hi sa a.
Anɛ mo hu o maa ye anɔkuale ha Yehowa daa kaa Hiob lo? Ke o pee ja a, Mawu maa jɔɔ mo. Nɛ benɛ a maa pee zugba nɛ ɔ fɛu kaa Eden abɔɔ ɔ, o maa hi si ngɛ nɔ kɛ ya neneene.
Hiob 1:1-22; 2:1-13; 42:10-17.
Sane Bimihi
- Mɛnɔ ji Hiob?
- Mɛni Satan bɔ mɔde kaa e maa pee, se anɛ e ye manye lo?
- Mɛni Yehowa ha Satan he blɔ kaa e pee, nɛ mɛni heje?
- Mɛni heje Hiob yo ɔ de lɛ ke “gbiɛ Mawu nɛ o gbo” ɔ? (Hyɛ foni ɔ.)
- Kaa bɔnɛ o na ngɛ foni enyɔne ɔ mi ɔ, kɛ Yehowa jɔɔ Hiob kɛɛ, nɛ mɛni heje?
- Ke wɔ hu wa ye anɔkuale kɛ ha Yehowa kaa Hiob ɔ, mɛni jɔɔmi wa ma ná?
Sane bimi kpahi
- Kane Hiob 1:1-22.
Mɛni blɔ nɔ Kristofoli ma nyɛ maa kase Hiob mwɔnɛ ɔ? (Hiob 1:1; Fil. 2:15; 2 Pet. 3:14)
- Kane Hiob 2:1-13.
Mɛni blɔ nɔ bɔnɛ Hiob da si ngɛ yi mi wami nɛ Satan kɛ ba e nɔ nya a ngɛ slɔɔto ngɛ e yo ɔ nɔɔ he? (Hiob 2:9, 10; Abɛ 19:3; Mika 7:7; Mal. 3:14)
- Kane Hiob 42:10-17.
Mɛni níhi je a he ngɛ hiɔwo nɛ Hiob ná kɛ nɔ́ nɛ Yesu ná ngɛ e we anɔkuale yemi ɔ he? (Hiob 42:12; Fil. 2:9-11)
Jɔɔmihi nɛ Hiob ná ngɛ anɔkuale nɛ e ye ha Mawu he ɔ woɔ wɔ he wami ngɛ mɛni blɔ nɔ? (Hiob 42:10, 12; Heb. 6:10; Yak. 1:2-4, 12; 5:11)